정조 18년
甲寅十月十九日辰時景慕宮展拜入侍時行都承旨沈煥之左承旨洪義浩右承旨尹致性左副承旨李相璜右副承旨李儒慶同副承旨南公轍假注書具得魯韓致重記注官金良倜記事官吳泰曾以次侍立訖上具翼善冠衮龍袍乘輿出交泰門永淸門明政門弘化門入逌瞻門降輿入齋室就板位行再拜禮仍詣廟內奉審訖還御齋室上命大臣備局堂上入侍領府事次對同爲入侍出榻敎賤臣承命出傳與事變假注書尹濟弘領府事蔡濟恭左議政金履素右議政李秉模判敦寧金持默左參贊洪秀輔行司直鄭好仁行副司直趙宗鉉兵曹判書具庠行副司直徐有防李得臣禮曹判書閔鍾顯工曹判書徐鼎修刑曹判書李在學行副司直徐有臣刑曹參判趙鎭寬禮曹參議尹行恁司諫許晊校理尹光普正言崔時淳等偕入進伏濟恭等曰朝氣稍寒聖體若何上曰一樣矣濟恭等曰王大妃殿氣候何如上曰一樣矣濟恭等曰惠慶宮氣候何如上曰一樣矣濟恭等曰元子宮氣候何如上曰好在矣濟恭曰日氣或稍和則元子宮以時出遊乎上曰然矣濟恭曰臣伏聞向於展拜時元子宮出永淸門行祗迎禮在班諸臣爭覩岐㠜之儀咸頌夙就之姿云臣雖不參候班之列獲覩盛德之容而下情不勝萬萬欣忭矣上曰再昨承宣李儒慶之入侍也元子以承宣爲老人之姪投與黃柚打其帽承宣始則不知後乃收去其眷係老人乃如是矣濟恭曰誠萬萬惶感矣上曰今年湖南沿邑似是八路中尤甚是豈不可悶乎予於今年民事夙宵憂慮或恐一夫之不獲誠力所到惟期必濟乃已而第以予奉中籌策何可必其實效乎濟恭曰今年之農雖曰告歉不至大無而我殿下前後蠲免之惠區劃之方至矣盡矣猶且一念憧憧常若不足過加憂勞臣不勝欽頌而惟彼爲道臣守令者孰敢不仰體九重宵旰之憂悉心殫誠乎大抵凡事以心爲主盡心則斯過半矣上敎有臣曰卿見卿子書乎其處民情果何如云耶有臣曰臣於日前見臣子榮輔書則以爲湖南一道中沿邑之歉最甚穀之收穫者無非空殼間或有成實者而皆爲海水所浸雖作糜粥味鹹不堪食云矣上曰果如慰諭使之言則沿邑之民情誠可惻然上敎濟恭曰今日引見卿於此者蓋欲問華城城役事也當初城役之創施爲其水原之有所重也故決意興作而顧今歉荒無前民情遑急秋冬如此則來春可知向者有以上自御供節減之事詢及於筵中者蓋出於荒歲爲民之意而此亦行之不易予則以爲城役之停止不爲無益於荒歲之政也人皆曰是役也不煩民力給價雇軍荒歲無食之民乃反賴此而楜口今若中止則反爲役人輩之失望且是城也所重有在不可以些少事端遽然停止吾意則不然以所重言之則實有間於園所之役且給價雇軍雖曰無妨於民事而目今八路失稔民情遑急祈寒盛暑有難如前董役夏間之特命停役良以此也況今經用不足百官之頒祿軍兵之放料每每苟且推移今此城役雖不關於經費而亦不無推此補彼之道予所謂停役者非謂卽今停役也聞南北門役頗有頭緖趁明春園行之時則庶可訖工乃於其時停其工役使看役及役軍工匠輩休息一二年以待財聚力裕之後更爲起役若夫看役人工匠輩不必遞改仍舊任使使彼輩亦皆蒙終始之惠則豈不好哉予之所見如此而亦不能自信領府之意何如濟恭曰殿下爲民之誠若是懇至有此停役之下詢臣不勝欽仰然而臣意則此役之中止甚重難夫是役也工匠及募軍輩自八路來聚於此今若舍遣則數年之後恐難復合且募軍則與京中擔軍有異向者瑞山民三十名作爲一隊自願赴役將以爲糊口庇身之所在渠輩可謂命脈所關外方百姓率其妻子而來乃反以停役遣歸則於渠狼狽矣以此觀之則城役亦爲救荒之一端且貰牛運石施設不少而遽然中止則日後物力之入必倍於當初矣其所費之增加群情之落莫倘復如何哉上曰予非不知停役之爲虛費物力而目今荒歲之民情遑急不能食息弛心思欲爲此止彼冀有萬一之益民也卿須深思也濟恭曰殿下今日之敎亶出荒歲恤民之至意而臣則以爲城役之興作反爲救荒之方使彼累千名無食之民得以糊口則其惠豈曰少乎且臣聞其處物議則豫於冬節運石將待開春復爲始役不出數年可期訖役云其衆心之樂赴工役之不煩於此可知今豈可半道而止乎上曰民皆曰城役必不可止留守亦以爲大役旣始遽爾中撤則不無有妨於聽聞予則曰荒歲城役決難爲矣今當公私匱乏之時凡係不急之務可已則已而惟此城役旣有所重豈可曰不急之務也然而當初限以十年則不必曰時日爲急且工匠輩之旣往還來何難之有卿等之意何如履素曰殿下憂民之念靡不用極至及於停役之事臣誠欽頌萬萬而第城役少無妨於歉歲給價雇軍民不知役且聞領府之言瑞山之民自願赴役以爲賴活之計云然則是役也不惟無害反爲恤飢之要道豈可停止乎上曰大抵財不在官則必在於民不必以公用之不足爲慮但目下民事實爲可悶誠欲姑緩大役俾有一毫之利益於民是予之心也履素曰大役之中止其害不少俄者聖敎至及於頒祿之不足此或然矣而民心之樂赴以其有所利也今若中撤則民失其利矣秉模曰城役非但所重之有在雖以事勢言之中止實難頒祿之不足非不可悶而彼此之區劃各異臣固深思詳度城役之興作少無害於荒年矣且京中募軍輩今雖或逃避明春則必皆爭先願赴矣持默曰城役今若中止則他日物力必倍入領府之言誠然矣秀輔曰荒年城役實有益於民今苟中止非但物力之倍入亦恐衆志之解散臣意則勿停爲好矣好仁曰聞今南北門幾至訖工苟或中撤則不無終怠之患矣宗鉉曰城役還爲民糊口之資恐不可止也庠曰城役之有益於民誠如大臣之言矣有防曰南北門非久訖役且民多賴活不宜中止矣得臣曰自有此役游食之民擧皆賴活恐不可中止矣鍾顯曰以利害言之城役之利於民誠不少矣上曰以一城之利害言之雖如此若以一國之利害統論之則吾未知其何如也鼎修曰百官之祿無關於是役大役之中止誠難矣在學曰聖上以華城城役之有妨於荒歲爲憂必欲停之臣則以爲今姑停役稍待數年財聚民息之後更爲興作無妨矣煥之曰臣旣未能親見城役之至於何境且其物力之設施未能詳知臣不敢以不知之事强爲仰達矣有臣曰聖上以憂民惻怛之念有此停役之下詢聖敎誠至當矣臣則以爲停役好矣鎭寬曰朱子之言曰興役爲救荒之策由此觀之荒歲城役實有益於民而亦在任事之得人也上曰荒年興役雖曰有益而朱子之言則謂其財力之有餘也若財力不足則豈不難行乎行恁曰城役當初以七八年爲限則今以歉歲爲民之聖念姑停一二年似無妨矣上曰承旨三司亦陳所見儒慶曰城役之物力與經費之所需各異不可以歉歲停止矣晊曰停役之便否臣意則以爲詢問於民民苟樂赴則不可停矣上曰言似迂闊矣光普曰城役實爲民糊口之資中止恐不可矣時淳曰臣自鄕上來時見南北門之役非久當成且聞道路民言則明春將來此賴活云城役之有益於民大矣上曰議論略有參差秉模曰議論之參差誠好矣上曰然矣雖然予則一言蔽之曰停役爲好予嘗夙宵思之我國用財之道與中原有異中原則貨泉流行無處不在而至於我國則財用實不足豈可强爲大談乎方今還穀保米折半停退國用匱竭今此停役之議非必有足於國用而詳思分數則或不無有益於荒歲民事濟恭曰臣則以事理推之後世之人每以事與理分而貳之夫事從理中出故事合於理則可行今此城役可謂合於理之事也上曰當初予以禁御番錢停捧之計設施而其計果合於故處士之言雖曰億中而誠亦奇矣然而兩營十年所聚三十六萬兩已入於役用畢竟則雖可充數而均廳之貸用已竭今於何取用以今所見財可謂竭矣夫財用之無中生有已極矣卿須深思生財之方履素曰臣聞領府之言則可用二十萬兩可以完役云矣上敎濟恭曰卿言若此乎濟恭曰此非臣言卽華城留守之言也上曰其人之言何足取信當初始役之時謂以二十萬兩可以完役云矣卽今所入果至幾許耶近聞築城一間所入爲一千兩云如此則雖削之又削不下四十萬兩然後可期完役此將何以辦出乎領府勿以先入之見爲主須更爲深思也大抵其地多沙石土品斥鹵浮石墾土極難予試使起耕不過數十石落今若限數尺拓去浮土使民起墾則不出十年可成沃野又可得百倍之利非久當出華城所入之物力矣且農桑民業之本植桑樹以爲衣食之源則豈不美哉予非敢自信己見只以事關華城故寤寐思量靡不用極濟恭曰聖敎誠至當矣然而至於城役之停恐非得宜臣待罪華城時其所經營造備之物盡爲消融於遞歸之後其後新留守所費物力又復如是以此言之停役豈不反害乎上曰城役雖曰公役而如此歉歲實難興作矣秉模曰旣撤還始所失甚多矣上曰所失雖多所得必倍矣濟恭曰使民赴役是使民知此役之所重又況給價雇軍初非調發民力則城役何妨於歉歲民政而殿下必欲停之也上曰以外面言之則停役似無損益於荒歲之政而不言之中亦有利益於民者矣且以事功言之披草萊作宮室役之巨者若銳意興作草草了當於一二年之間則有非萬年鞏固之計也晉州之城卽故相柳成龍之摸倣中國城制者也見其遺稿其才智力量不可但以故相稱之也今此華城之制亦所以摸倣於晉城而欲其基址之堅固期於永奠此所謂不虞之備豈可急急董役惟以速成爲主乎若使故相在此則必從吾言矣濟恭曰是城處王城百里之地當三南來往之路此實大關防大藩屛豈不重且大乎上曰門樓明朗乎濟恭曰明朗矣上曰向聞留守之所陳則以爲蓋瓦不如都城門樓材木易傷云而歸咎於瓦匠是豈瓦匠之罪哉都城門樓簷長爲八九尺而此門則簷短云此是任事人之不善也川渠則固無妨於城址而虹蜺果勝於石橋耶濟恭曰勝於石橋矣上敎濟恭曰城門與將臺扁額卿須留意也若夫停役與否當待明春園行時定議卿等須更思也予則當舍己從人濟恭曰聖人雖明見萬里臣願加聖三思待明春動駕親審後決議焉上曰次對爲之履素曰頃因義州民人等上言本府別還一萬石限七年以錢代捧便否論理報來之意行會矣卽見義州府尹李義直所報則以爲本府民戶殆近二萬口爲八萬七千五百餘還餉折米爲五萬六千餘石雖傾庫盡分每口不滿一石則不可謂之民少穀多邊上軍餉與他自別且將士支放及使臣留住時放下皆就留庫中減下故餉穀漸縮庚戌壬子兩年請得他邑穀以繼接濟昨年則留庫中加分故不至轉運今年雖免大歉鄰邑俱爲歉荒如此之時萬石軍餉以錢代捧明年排巡不足則將何接濟乎況今開倉已久別還名色幾多畢捧有難輕議爲辭矣民戶穀數旣無多寡相妨支放接濟所關又係緊切而開倉之後所捧已多則錢捧一款非所可論上言內辭緣置之以虛妄之說致煩天聽之罪不可置以勿論狀者令本府嚴治懲礪之意分付何如上曰依爲之出擧條履素曰戢捕之政纔已另飭營邑而若其擧行之勤慢係於兵使則所當十分惕念俾有實效而近聞竊發之患湖西尤甚云筵稟屢飭之下豈容若此此而不嚴飭無以勵後忠淸兵使李潤國爲先罷職各鎭營又或藉此不能戢捕眞箇竊盜侵困良民徒致騷擾之弊則其罪尤當如何哉以此意別加嚴飭於新除兵使及道臣期於民則安堵盜則屛跡之地何如上曰依爲之出擧條秉模曰頃因傳敎湖南禁御鄕軍已爲限麥秋停番而嶺南湖西年分回啓時停番一款論理附奏事命下矣兩道年分狀啓因其節晩姑未上來而三南年事之歉荒參以前後狀啓及近來傳聞無甚異同恐不必遲待年分狀啓一體限麥秋停番之意分付兩營及兩道道臣何如上曰一體停番可也出擧條上敎庠曰忠淸兵使之代擇差也去者勝於來者然後可以責效矣上曰近見平市手本則市上之穀甚少云外方船卜尙早而然耶濟恭曰似尙早矣第聞民間之言則以爲廟堂嚴束市人故穀商多厭避不來云矣上曰何以則使商舶穀物坌集京市耶履素曰穀商豈有避往他處之理秉模曰初秋市直專以畿農高下今則市直不甚踊貴而若漸漸騰踊則可悶矣上曰卿等須思商舶輻湊之道秉模曰日前務安縣監以年老相換矣洪原縣監丁志元亦年老云何以爲之上曰志元年老乎領府必知之矣濟恭曰年纔過五十矣上曰吾知其至貧可矜畿邑守令中相換可也上曰文川郡守尹寅基則貌雖不揚而天資近道古所謂衣弊縕不恥者此人可能之其爲抄啓文臣時始則文不成樣末乃刻意讀書至於墳典無不成誦人固不可以貌取也文川雖弊邑足可任也靑山縣監李之淳則見其爲人頗淳實矣治邑不在了了也庠曰遺漏老人上來云竝付僉同樞何如上曰今日政下批可也上曰備堂先退臺諫往臺廳傳啓可也仍命退諸臣以次退出上乘輿出逌瞻門入弘化門明政門永淸門交泰門還內諸臣以次退出